Desember-skoolvakansie kortgeknipArgieffoto: Pixabay.com ŉ Omsendbrief van die departement van basiese onderwys wat daarop dui dat vanjaar se Desember-vakansie aansienlik korter gaan wees, het ŉ herrie onder ouers en onderwysers veroorsaak. Mathanzima Hubert Mweli, direkteur-generaal van basiese onderwys, het in die omsendbrief gesê alle openbare Suid-Afrikaanse skole sal op 12 Desember 2018 sluit en op 9 Januarie 2019 heropen, terwyl die laaste dag vir onderwysers 14 Desember sal wees en dat hulle weer op 7 Januarie 2019 by skole terug verwag word. Die brief is op 13 April aan die hoofde van al die provinsiale onderwysdepartemente, die departement van toerisme en vervoer, onderwysersunies en beheerliggaamverengings gestuur. Volgens dié omsendbrief beteken dit dat die 2018-somervakansie 16 dae lank sal wees sonder openbare vakansiedae vir leerders en onderwysers sal 12 werkdae af kry in dié vakansie. Elijah Mhlanga, woordvoerder van die nasionale departement van basiese onderwys, het bevestig dat die Desember-skoolvakansie wel verkort is. “[Die brief] was om almal aan die situasie te herinner – die skoolkalender is eintlik al 18 maande gelede in die Staatskoerant gepubliseer. “Ek dink die saak kry nou soveel aandag omdat dié Desember-skoolvakansie soveel nader is,” het Mhlanga gesê. “Hierdie is egter ŉ eenmalige gebeurtenis. Ons het besluit om die skoolkalender vir 2018 aan te pas om te verseker dat daar genoeg tyd vir alles is. So wen ons ŉ week in 2019 en dit sal onderwysers meer tyd gee om onder meer matriekvraestelle na te sien.” Mhlanga het gesê die reëlings geld vir openbare skole aan die kus sowel as dié in die binneland. “Ouers wat reeds hulle verblyf vir die Desember-vakansie bespreek het met die aanname dat skole eers in die derde week van Januarie 2019 open, sal ongelukkig hul planne moet aanpas.” So lyk die 2019-skooljaar: